El Pla d'innovació d'atenció primària i salut comunitària (PIAPSC) és un pla orientat a donar una millor resposta als nous requeriments de salut de la ciutadania i de la comunitat, a garantir una major autonomia i satisfacció dels nostres professionals, que aposta per la qualitat dels serveis i potencia la resolució dels equips d'atenció primària i un treball amb xarxa amb la resta de serveis de salut del territori que garanteixi un millor accés als recursos.
Les propostes del Pla en els àmbits estratègic i operatiu (algunes d'aquestes ja iniciades en diferents territoris) permetran facilitar progressivament la modernització dels serveis d'atenció primària i salut comunitària i:
És un projecte a curt i mitjà termini, i les estratègies que estableix abasten més de cinquanta línies de projecte, de les quals se'n prioritzen divuit, que s'aniran implantant progressivament en tots els governs territorials de salut (GTS).
Es pretén que, en un termini de tres a quatre anys, el procés s'hagi estès a tot Catalunya.
El Pla d'innovació facilitarà una resolució millor i més propera dels problemes de salut de la ciutadania, potenciant el paper com a referent del metge o infermer per a tots els problemes de salut i facilitarà el recorregut de les persones malaltes pel sistema sanitari.
El Pla d'innovació potencia la capacitat de decisió i elecció dels pacients en relació amb l'atenció especialitzada de consultoria, i introdueix de nou el concepte d'atenció preferent, amb garantia d'accés en quinze dies a les proves complementàries i consultes en aquests casos.
Es potenciarà la participació de les persones i la comunitat en la promoció d'hàbits saludables, en campanyes de prevenció de malalties, en els processos d'autocura i del maneig de certes patologies cròniques, amb la voluntat de millorar l'educació per a la salut de la població, desmedicalitzar la societat i contribuir a la sostenibilitat econòmica del sistema de salut.
El Pla també ha de facilitar un accés més àgil i amb menys tràmits als serveis i que les persones malaltes cròniques, fràgils i complexes, puguin ser ràpidament identificades per tal de rebre una atenció que les ajudi a mantenir la millor qualitat de vida possible, persistint el màxim temps possible en el seu entorn.
També els professionals dels serveis sanitaris es veuran beneficiats per la implantació del Pla d'innovació a partir, per exemple, d'una ampliació substancial de l'autonomia de gestió dels equips d'atenció primària i de la capacitat per decidir sobre l'organització de les seves agendes.
La desburocratització de les consultes i l'augment de la seva capacitat de resolució, amb acords amb el personal facultatiu especialista dels hospitals, ha de fer possible donar una resposta més ràpida i coordinada a les necessitats dels pacients.
El Pla també preveu un nou disseny de futur per als nous centres de salut, amb més espais per als professionals i les actuacions comunitàries amb l'equipament necessari que permeti la utilització de les noves tecnologies.
El Pla també donarà un nou impuls al desenvolupament competencial de tots els professionals dels equips d'atenció primària en un marc de garantia de la qualitat i seguretat de l'atenció individual i col·lectiva, potenciant els rols del personal administratiu i d'atenció als clients dels centres.
Després d'un complex i llarg procés d'elaboració i consens, de més de dos anys, en què s'ha comptat amb una àmplia participació de més de dos-cents professionals de tots els àmbits repartits en els sis grups de treball (finançament i contractació; competència i desenvolupament professional; integració funcional de serveis; salut comunitària; infraestructures i plans funcionals, i gestió i organització de serveis) i també, amb la participació de les institucions, el Pla d'innovació d'atenció primària i salut comunitària inicia l'etapa de definició de la seva fase operativa (febrer 2010).
Per a l'inici de la implantació del Pla, s'ha realitzat una selecció de territoris (governs territorials de salut —GTS—), distribuïts per les diferents regions sanitàries del CatSalut: Alt Empordà, Baix Empordà, Osona, Alt Maresme i Selva Marítima, Pallars Jussà i Pallars Sobirà, Lleida, Alt Camp i Conca de Barberà, Baix Camp, Baix Ebre, Alt Penedès, Maresme i Barcelona Esquerra.
Els criteris de selecció d'aquests territoris han estat:
El Pla té definits diversos òrgans de seguiment que assessoren la implantació del Pla, n'avaluen l'evolució i recullen les propostes dels professionals de l'àmbit de la salut.